VYAKUSAZGIRAPO
Mugonero wa Fumu Ukucindika Ciuta
ŴAKHRISTU ŵakulangurika kuti ŵacitenge Cikumbusko ca nyifwa ya Khristu. Cikumbusko ici cikucemekaso kuti “Monesko wa Fumu.” (1 Ŵakorinte 11:20) Kasi nchakuzirwa wuli? Mphawuli apo tikwenera kucita cikumbusko, ndiposo tikwenera kucita mwauli?
Yesu Khristu wakayambiska cikumbusko ca nyifwa yake nausiku, pa ciphikiro ca Ŵayuda cakucemeka Paska, mu cilimika ca 33 C.E. Ciphikiro ca Paska cikacitikanga kamoza pa cilimika, pa zuŵa la 14 la mwezi Waciyuda, wakucemeka Nisani. Kuti ŵaŵelengesere deti la apo ciphikiro ici cizamucitikira, Ŵayuda ŵakalindizganga zuŵa linyake kuumaliro kwa mwezi wa Malici panji kukwambilira kwa Epulo. Pa nyengo iyi kukuŵa maora 12 namuhanya ndiposo 12 nausiku. Mwezi wa Nisani ukayambanga para mwezi wuphya wayamba kuwoneka. Ciphikiro ca Paska cikacitikanga para pajumpha mazuŵa 14 kufuma apo mwezi ukayamba kuwoneka ku Yerusalemu, ndipo cikayambanga para zuŵa lanjira.
Yesu wakakondwelera ciphikiro ca Paska na ŵapositole ŵake. Wati wafumiskira kuwaro Yuda Iskariote, Yesu wakayambiska Mugonero wa Fumu. Pakuti mugonero uwu ukanjira mu malo mwa Paska, antheura ukwenera ucitikenge kamoza pera pa cilimika.
Buku la Mateyu likuti: “Ndipo ŵacali kurya, Yesu wakatora cingwa, wakatumbika, ndipo wakacimenya; ndipo wakaŵapa ŵasambiri ŵake, wakati, Torani, muryenge; ici ndi thupi lane. Ndipo wakatora nkhombo, wakawonga, ndipo wakaŵapa, wakati, Mwanipo mose; cifukwa zeneizi ndi ndopa zane za phangano, izo zathikira ŵanandi mwakuti zakwananga zigowokereke.”—Mateyu 26:26-28.
Ŵanthu ŵanyake ŵakughanaghana kuti Yesu wakazgora cingwa kuŵa thupi lake leneco, ndiposo vinyo kuŵa ndopa zake zeneco. Unenesko ngwakuti, apo wakapelekanga cingwa, thupi la Yesu likaŵa landendende pa nyengo iyi. Kasi ŵapositole ŵa Yesu ŵakaryanga nadi thupi lake leneco na kumwa ndopa zake zeneco? Yayi, uwu nthena ukaŵa ufwiti, ndiposo nthena ŵakaswa ivyo dango la Ciuta likuyowoya. (Genesis 9:3, 4; Leviticus 17:10) Mwakuyana na lemba la Luka 22:20, Yesu wakati: “Nkhombo iyi ndi phangano liphya mu ndopa zane, izo zathikira imwe.” Kasi nkhombo yira yikaŵa nadi “phangano liphya”? Yayi, cifukwa phangano likung’anamura kukolerana, ni cinthu cakuwoneka yayi.
Nga ni umo tawonera, cingwa na vinyo ni vimanyikwiro waka. Cingwa cikuyimira thupi la Yesu lambura zakwananga. Yesu wakagwiliskira nchito cingwa ico cikakhalapo pa nyengo ya ciphikiro ca Paska. Cingwa ici cikaphikika mwambura kuŵikako cilungo panji yisiti. (Exodus 12:8) Mu Baibolo, cilungo cikwimira kwananga panji uheni. Antheura, cingwa cikwimira thupi laurunji la Yesu ilo wakalipeleka sembe. Likaŵavya kwananga.—Mateyu 16:11, 12; 1 Ŵakorinte 5:6, 7; 1 Petros 2:22; 1 Yohane 2:1, 2.
Vinyo liswesi likwimira ndopa za Yesu. Ndopa izi zikupangiska phangano liphya kuŵa lanadi. Yesu wakayowoya kuti ndopa zake izo zikathiskika zikaŵa zakuti “zakwananga zigowokeleke.” Cifukwa ca ndopa izi, Ciuta wangaŵawona ŵanthu kuŵa ŵatuŵa, ndiposo ŵanganjira mu phangano liphya na Yehova. (Ŵahebere 9:14; 10:16, 17) Kwizira mu phangano ili, Ŵakhristu ŵakugomezgeka ŵakukwana 144,000 ŵali kusankhika kuti ŵakakhale kucanya. Iwo ŵamuteŵetera kucanya nga ni mafumu ndiposo ŵasofi kuti ŵanthu wose ŵazakasange vitumbiko.—Genesis 22:18; Yeremiya 31:31-33; 1 Petros 2:9; Civumbuzi 5:9, 10; 14:1-3.
Kasi ninjani uyo ngwakwenelera kurya vimanyikwiro vya pa Cikumbusko? Ni ŵekha awo ŵali mu phangano liphya, ndipo ŵamukhala kucanya, ndiwo ŵakwenera kurya cingwa na kumwa vinyo. Mzimu wa Ciuta ukuŵakholweska kuti ŵali kusoleka na Ciuta kuti ŵakaŵe mafumu kucanya. (Ŵaroma 8:16) Iwo ŵaliso mu phangano la Ufumu ilo Yesu wakapangana nawo.—Luka 22:29.
Wuli pakuyowoya za awo ŵali na cilindizga ca kuzakakhala kwamuyirayira mu Paradiso pano pasi? Ŵakupulikira ivyo Yesu wakayowoya ndipo ŵakwiza pa Mugonero wa Fumu. Iwo ŵakulaŵiska waka ivyo vikucitika, ŵakurya yayi vimanyikwiro. Kamoza pa cilimika, para zuŵa lanjira pa Nisani 14, Ŵakaboni ŵa Yehova ŵakukumbukira Mugonero wa Fumu. Nangauli mbanthu ŵacoko waka pa caru cose capasi awo ŵazamuluta kucanya, kweni cikumbusko ici nchakuzirwa comene kwa Mkhristu waliyose. Ni nyengo yakuti waliyose wakumbukire citemwa cikuru ico Yehova Ciuta na Yesu Khristu ŵali kulongora ŵanthu.—Yohane 3:16.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn